Vrou se lyk in Visrivier gevind - Misdaad - Republikein
Wednesday, May 22nd, 09:46:06
Vrou se lyk in Visrivier gevind
Die liggaam van ’n vrou wat na vermoedelik aangerand is, is Vrydag in die vlak water van die Visrivier agter die dadelplaas by Mariental gevind. Volgens die polisie se jongste misdaadverslag was die vrou ten volle geklee gevind en het haar lyk al begin ontbind toe sy gevind is. Die vrou, wat in die ouderdom van 20 jaar geskat word, is deur ’n verbyganger gevind wat gaan hout soek het. Sy het met haar gesig in die water gelê. Volgens die polisie het sy reeds vir ’n geruime tyd in die water gelê omdat haar vel reeds wit deur die son gebrand is. ’n Diep wond was aan die regterkant van haar kop. Die vrou is nog nie geïdentifiseer nie en die ondersoek na die oorsaak van haar dood duur voort.
Op dieselfde dag is die lewelose liggaam van die 57-jarige Katrina Richter deur twee mans sowat 2 km noord van Maltohöhe gevind. Na bewering het Richter alleen in die veld gaan hout optel en nooit na haar huis teruggekeer nie. Omstreeks 19:45 het die twee mans haar gevind waar sy op haar maag en gesig met haar arms uitgesprei gelê het. Die bondel hout wat sy by haar gehad het, het om haar versprei gelê. Volgens die polisie se misdaadverslag moes Richter vir ’n geruime tyd in die son gelê het, omdat haar vel reeds begin afdop het. Geen gemene spel word vermoed nie en ’n nadoodse ondersoek sal uitgevoer word om die oorsaak van haar dood te bepaal.